《庄居野行》
唐代·姚合

客行野田间，比屋皆闭户。借问屋中人，尽去作商贾。
官家不税商，税农服作苦。居人尽东西，道路侵垄亩。
采玉上山颠，探珠入水府。边兵索衣食，此物同泥土。
古来一人耕，三人食犹饥。如今千万家，无一把锄犁。
我仓常空虚，我田生蒺藜。上天不雨粟，何由活烝黎。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。